<classify> MKURUGENZI wa Jiji la Dodoma, Godwin Kunambi amesema nyumba iliyojengwa na serikali na kukabidhiwa mkazi wa Dodoma, anayejulikana kama Bibi wa Dodoma ni mali ya serikali.Alisema serikali itaichukua nyumba hiyo baada ya bibi huyo kufariki. Alisema hayo juzi wakati wa mkutano wa hadhara wa wafanyabiashara wa soko la Sabasaba wakati wa kamati maalumu, iliyoundwa na wafanyabiashara hao, ilipowasilisha taarifa mbele yake.Alisema bibi huyo alikuwa akiishi kwenye nyumba iliyojengwa katikati ya barabara eneo la Wajenzi na alikuwa akidai kuwa hawezi kuhama hapo, bila kupatiwa kiwanja eneo lingine.Kunambi alisema haikuwa vyema kumhamisha bila kuwa na sehemu ya kumpeleka. Alisema awali bibi huyo, alikuwa akiishi peke yake bila ndugu yoyote, lakini baada ya serikali kumjengea nyumba, wameibuka watu wanaosema kuwa bibi huyo ni ndugu yao.Aliwaonya watu wanaonyemelea nyumba ya bibi huyo, ambayo ni ya kisasa kwa kutaka kujipa haki ya kurithi kwa kujifanya wao ni ndugu wa karibu wa bibi huyo kuwa nyumba hiyo ni mali ya serikali.Kuna watu wametokea na kuona kama bibi ni ndugu yao nimesikia kuna mtu anaishi naye huko Bahi, wamemchukua wanakaa naye ili baadae wafikiriwe kuhusu nambo ya urithi, alisema.Hatua ya kumjengea nyumba bibi huyo, ilikuja baada ya nyumba yake kubomolewa ili kupisha ujenzi wa barabara ya pete inayopita Wajenzi, Changombe hadi Nkuhungu. Wakati huo huo, Kunambi aliwataka wafanyabiashara kuwa waaminifu na kulipa kodi mbalimbali za serikali ili zisaidie kujenga miundombinu mbalimbali ndani ya Jiji la Dodoma na maboresho ya soko hilo.Hakikisha kwenye biashara yako umelipa kodi zote halali ambazo zipo kwa mujibu wa sheria, matumizi ya mashine za EFDs na hili ni agizo la serikali kuwa kila mfanyabiashara atoe risiti za mashine, alisema.Alisema ni muhimu wafanyabiashara wazingatie sheria na kanuni katika biashara zao. Pia mkurugenzi huyo alisema ujenzi wa miundombinu mikubwa katika miji ya Dodoma ikiwemo stendi kubwa ya mabasi, soko na maduka eneo la Nzuguni, itakuwa ni fursa nzuri kwa wafanyabiashara kufanya shughuli zao za kiuchumi.Alisema mji wa Dodoma unaenda kubadilika na kuwa wa kisasa zaidi, ikiwemo kuwa na hoteli zenye hadhi, mabwawa ya kuogelea na maeneo maalumu ya kuchezea watoto. Aliwataka wafanyabiashara kujipanga na kuchangamkia fursa ili ziweze kuinua vipato vyao na kushiriki kujenga uchumi wa nchi.  <topic>: kitaifa 